Diari Oficial de la Generalitat Valenciana


Sumari del DOGV 7487, del 17-03-2015 (2015/2252)

RESOLUCIÓ de 10 de març de 2015, del director general d'Administració Local, per la qual es publiquen els Estatuts de la Mancomunitat La Serranía.
--------------------------------------------------------------------------------------------------------------------------------------------------

### Dades del document

Número de DOGV
:   7487

Data del DOGV
:   17-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2252


Data del document
:   10-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 10 de març de 2015, del director general d'Administració Local, per la qual es publiquen els Estatuts de la Mancomunitat La Serranía.  
 [2015/2252]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament o bé a través de les modificacions que s'efectuen en alguns àmbits de l'organització i del funcionament dels ajuntaments.  
La disposició transitòria onze de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació, i que hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en el cas contrari, incorreran en causa de dissolució.  
D'altra banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sisena l'adaptació dels estatuts de les mancomunitats al contingut d'esta.  
En ambdós casos, el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia s'ha de publicar en el Diari Oficial de la Comunitat Valenciana, d'acord amb el que disposa l'apartat 4 del precepte mencionat.  
  
La Mancomunitat La Serranía, d'acord amb el que disposa la legislació vigent, ha adaptat els seus estatuts al que disposen ambdós textos legals.  
S'han remés l'expedient tramitat i els estatuts aprovats a esta Direcció General d'Administració Local, i no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 32.2 del Decret 89/2014, del Consell, pel qual s'aprova el Reglament orgànic i funcional de la Presidència, i de la Conselleria de Presidència i Agricultura, Pesca, Alimentació i Aigua, resolc:  
  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat La Serranía, que es transcriuen a continuació com a annex, atés que s'han acreditat en l'expedient la legalitat de les actuacions.  
Contra esta resolució, que posa fi a la via administrativa, en virtut del que establix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència, i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació d'esta resolució, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant dels jutjats contenciosos administratius en el termini de dos mesos comptadors a partir de l'endemà de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que les persones interessades puguen exercitar qualsevol altra via que consideren oportuna.  
  
València, 10 de març de 2015.- El director general d'Administració Local: Vicente Saurí Martí.  
ANNEX  
Estatuts de la Mancomunitat La Serranía  
  
Subjectes, objecte i fins  
  
Article 1. Àmbit subjectiu  
1. Les entitats locals d'Alcublas, Andilla, Bugarra, Calles, Chulilla, Gestalgar, Higueruelas, La Yesa, Losa del Obispo, Pedralba, Sot de Chera i Villar del Arzobispo, que sumen un total de 12.194 habitants a data 1 de gener de 2014, totes de la província de València, a l'empara de l'ordenament jurídic vigent, acorden continuar constituïdes en mancomunitat voluntària d'entitats locals per a l'organització i prestació en forma mancomunada de les obres, servicis i activitats de la seua competència, que arrepleguen els presents estatuts.  
2. Podran incorporar-se com a membres de ple dret a esta mancomunitat aquells altres municipis que ho sol·liciten, acatant estos estatuts i pel procediment que més avant es determina.  
3. Per a segregar-se algun municipi de la mancomunitat una vegada constituïda, serà aplicable el que determinen els presents estatuts.  
  
Article 2. Personalitat i capacitat jurídica.  
La mancomunitat tindrà plena personalitat i capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar qualsevol classe de béns; obligar i subscriure contractes; establir i explotar els servicis públics previstos en estos estatuts i de la seua competència, i exercitar les accions i interposar els recursos previstos en les lleis.  
  
Article 3. Àmbit temporal  
La mancomunitat es constituïx per temps indefinit, donat el caràcter permanent dels servicis pels quals es constituïx.  
  
Article 4. Denominació i seu  
La mancomunitat que es constituïx es denominarà Mancomunitat de La Serranía i tindrà la seu pròpia al municipi de Villar del Arzobispo, al carrer de Las Cruces, 46, que serà el lloc on radiquen els seus òrgans de govern i l'administració, sense perjuí que, a iniciativa del president, els òrgans col·legiats puguen reunir-se, expressant-ho així en la convocatòria i orde del dia, en qualsevol de les seus dels ajuntaments mancomunats.  
  
Article 5. Objecte i competències  
1. Són fins de la mancomunitat la prestació i el sosteniment dels servicis, del seu interés i àmbit, que a continuació s'enumeren, sense definir-ne la prelació:  
1) Medi ambient urbà, en particular, gestió de residus sòlids urbans.  
  
2) Avaluació i informació de situacions de necessitat social i l'atenció immediata a persones en situació o risc d'exclusió social.  
3) Informació i promoció de l'activitat turística.  
4) Fires, abastiments, mercats, llotges i comerç ambulant.  
5) Promoció de l'esport, instal·lacions esportives i d'ocupació del temps lliure.  
6) Cultura i equipaments culturals.  
2. Competències:  
a) Les competències de la mancomunitat estaran orientades exclusivament a la realització d'obres i la prestació de servicis que siguen necessaris perquè els municipis puguen exercir les competències o prestar els servicis enumerats en els articles 25 i 26 de la Llei 7/1985, de 2 d'abril, reguladora de les bases de règim local.  
b) La realització d'aquells servicis instrumentals necessaris orientats als quals els municipis puguen prestar els servicis referenciats en la lletra a. Entre altres els relatius a:  
- Gestions administratives, estadística, arxius, foment de la participació ciutadana, equipament i servicis informàtics.  
- Recursos humans i formació.  
- Subministraments, adquisició de materials fungibles, neteja d'instal·lacions públiques, central de compres de béns, servicis i subministraments.  
- Gestió, liquidació, recaptació, en voluntària i/o en executiva, i inspecció de qualsevol tipus d'ingressos, de dret públic o privat; incloent la gestió de sancions, en matèria de tràfic o d'altres matèries.  
- La gestió i/o execució de plans i programes d'ajudes i subvencions en l'àmbit de la mancomunitat.  
3. La mancomunitat podrà realitzar la prestació i explotació dels servicis, d'acord amb qualsevol de les formes previstes a la legalitat vigent per a les entitats públiques. Abans del dia 1 de novembre de cada any, es calcularà el cost efectiu de cada un dels servicis, en els termes de la legislació vigent.  
4. La prestació de servicis per la mancomunitat suposarà, quan procedisca, la seua subrogació en la titularitat del servici.  
5. Els municipis associats podran adherir-se a la totalitat dels fins previstos o només a una part, sempre que siguen independents entre ells.  
  
6. La mancomunitat podrà prestar servicis de forma conjunta amb altres mancomunitats o altres administracions públiques per mitjà de consorcis, convenis interadministratius o qualsevol altra forma associativa prevista legalment.  
7. Per a l'assumpció de nous servicis, diferents dels enumerats en l'apartat 1 del present article, serà necessari la conformitat de totes les entitats mancomunades interessades per acord del seu ple, per majoria absoluta. Esta assumpció de nous servicis comportarà la modificació dels estatuts en els aspectes constitutius, que s'operarà d'acord amb el que disposa l'article 37. En tot cas, serà preceptiva l'audiència a la diputació provincial.  
  
Article 6. Modificacions de la mancomunitat  
Les modificacions de la mancomunitat comportaran la modificació dels seus estatuts.  
S'entén per modificacions constitutives les que afecten els elements constitutius a què es referix l'apartat 2 de l'article 95 de la Llei 8/2010, de Règim Local de la Comunitat Valenciana. Tals modificacions es tramitaran pel procediment previst per a la constitució de la mancomunitat en l'article 93 de la mateixa llei, si bé les referències als municipis promotors s'entendran fetes als municipis que integren la mancomunitat.  
  
L'assumpció de nous servicis es qualifica com a modificació constitutiva i seguirà el procediment a què es referix l'apartat anterior.  
La resta de modificacions que no afecten elements constitutius requeriran l'elaboració d'una memòria justificativa sobre la seua procedència tècnica i jurídica, acompanyada de projecte de modificació dels estatuts, que serà aprovada per acord plenari adoptat per majoria absoluta del vot ponderat.  
  
Article 7. Potestats  
1. La mancomunitat, com a entitat local reconeguda per la llei, exercirà totes les potestats que li siguen conferides per la legislació vigent que afecte les entitats d'estes característiques per al compliment dels seus fins.  
2. La mancomunitat, per al compliment del seu objecte, podrà exercir i desenrotllar en tot el seu àmbit competencial i territorial d'actuació, totes les potestats, facultats i funcions atribuïdes als municipis, en la condició d'ens públics territorials. Entre altres, les següents: a) Potestat reglamentaria i d'autoorganització. b) Potestat tributària i financera. c) Potestat de programació o planificació. d) Potestat expropiatòria i d'investigació, delimitació i recuperació d'ofici dels seus béns. e) Presumpció de legitimitat i executivitat dels seus actes. f) Potestat d'execució forçosa i sancionadora. g) Potestat de revisió d'ofici dels seus actes i acords. h) Les prelacions i preferències i la resta de prerrogatives reconegudes en la hisenda pública per als seus crèdits, sense perjuí del que corresponguen a les hisendes de l'Estat, de les comunitats autònomes i dels municipis, així com la inembargabilitat dels seus béns i drets en els termes previstos en les lleis. i) Qualsevol altra potestat o facultat reconeguda a favor dels municipis que poguera resultar convenient o necessària per al compliment dels fins de la mancomunitat.  
  
  
Òrgans de la mancomunitat  
  
Article 8. Òrgans de govern i administració  
1. Els òrgans de govern de la mancomunitat seran representatius dels ajuntaments mancomunats d'acord amb el que determinen els articles següents.  
2. Són òrgans de govern:  
a) El ple.  
b) El president.  
c) El vicepresident o vicepresidents, si és el cas.  
d) La comissió especial de comptes.  
3. La mancomunitat podrà crear una junta de govern quan el nombre de municipis i el volum de l'activitat ho aconselle.  
  
4. Als efectes de la seua actuació corporativa, i sense perjuí del sistema de vot ponderat, els membres de la mancomunitat es podran constituir en grups polítics en la forma i amb els drets i obligacions que s'establisquen en les normes sobre règim local, a excepció d'aquells que no s'integren en el grup polític que constituïsca la formació electoral per la qual foren triats o que abandonen el seu grup de procedència, que tindran la consideració de membres no adscrits.  
  
El grup polític estarà constituït per un mínim de dos vocals titulars del vot ponderat i de dos segons vocals. La formació o coalició que no obtinga nombre suficient per a formar grup s'integrarà en el grup mixt.  
  
En tot allò no previst en el present apartat serà aplicable el que establix per als grups polítics en el Reial Decret 2568/1986, de 28 de novembre, pel qual s'aprova el Reglament d'organització, funcionament i règim jurídic de les entitats locals.  
5. Són òrgans complementaris i potestatius, les comissions gestores de servicis, que tindran com a missió i competència l'estudi, la informació, la consulta i la supervisió dels assumptes que hagen de ser sotmesos a la decisió del Ple. La seua composició serà proporcional als grups polítics constituïts en el ple de l'entitat.  
6. La comissió especial de comptes estarà constituïda per membres dels distints grups polítics integrants de la corporació i li correspon l'examen, l'estudi i l'informe de tots els comptes, pressupostaris i extrapressupostaris que haja d'aprovar el Ple. Per acord de la corporació podrà actuar com a comissió informativa permanent per als assumptes relatius a economia, hisenda, personal i règim interior de l'entitat.  
  
  
El Ple  
  
Article 9. Definició  
El Ple és l'òrgan suprem del govern i l'administració de la mancomunitat a la qual representa i personifica amb el caràcter de corporació de dret públic.  
  
Article 10. Composició del Ple  
1. El Ple de la Mancomunitat estarà integrat per l'alcalde i un vocal de cada una de les entitats mancomunades, vocal que serà triat pels respectius plens, per majoria absoluta d'entre els components de la corporació. El vot l'emetrà l'alcalde de cada municipi, si estiguera present en la sessió, i si no hi estiguera, pel regidor designat com a segon vocal pel ple d'eixa corporació.  
  
2. El mandat dels representants dels ajuntaments en la mancomunitat coincidix amb el de les seues respectives corporacions.  
3. Els membres del Ple de la Mancomunitat perdran la dita condició quan perden la condició de regidor, o així ho acorde el ple de l'ajuntament representat.  
  
Article 11. Sistema de vot ponderat  
Als efectes de votacions en el Ple i la resta d'òrgans col·legiats de la mancomunitat, s'utilitzarà el sistema de vot ponderat i correspondrà a cada municipi un nombre de vots igual que regidors representants tinga eixa corporació, d'acord amb la legislació de règim electoral.  
  
  
Article 12. Assignació del vot ponderat  
1. La proporció de vots de cada municipi mancomunat s'establix d'acord amb el nombre de regidors que la legislació de règim electoral general determine per al seu ajuntament, segons l'escala següent:  
  
Fins a 250 hab. dos representants amb 5 vots  
De 251 a 1.000 hab. dos representants amb 7 vots  
De 1.001 a 2.000 hab. dos representants amb 9 vots  
De 2.001 a 5.000 hab. dos representants amb 11 vots  
De 5.001 a 10.000 hab. dos representants amb 13 vots  
De 10.001 a 20.000 hab. dos representants amb 17 vots  
De 20.001 a 50.000 hab. dos representants amb 21 vots  
  
2. Durant el període de vigència d'una corporació no es modificarà la proporció de vots, però, d'acord amb el nombre de regidors de cada ajuntament es fixaran els vots que corresponen a cada municipi en el moment que es renoven les corporacions després de les eleccions locals que determinaran la renovació del Ple de la Mancomunitat.  
  
Article 13. Atribucions del Ple  
1. Correspon al Ple de la Mancomunitat les atribucions que la normativa vigent en matèria de règim local atribuïx al ple dels ajuntaments, amb les adaptacions pertinents al règim propi de les mancomunitats.  
  
2. En tot cas, correspon al Ple de la Mancomunitat:  
a) Elegir i destituir el president/a.  
b) La aprovació relativa a la modificació o reforma dels estatuts.  
c) L'adhesió i separació voluntària i forçosa de membres de la mancomunitat o a algun dels servicis i activitats que en constituïxen l'objecte.  
d) Fixar anualment les aportacions econòmiques dels municipis integrants de la mancomunitat.  
e) Acordar la dissolució de la mancomunitat i nomenar els vocals de la comissió liquidadora, així com l'aprovació de la proposta que efectue.  
  
f) Totes aquelles que atribuïsquen al Ple els presents estatuts.  
  
  
La Junta de Govern  
  
Article 14. Junta de Govern  
1. Si la complexitat de la gestió així ho aconsella, esta entitat preveu, en els estatuts, la possibilitat de crear una junta de govern, integrada pel president i un nombre de vocals no superior al terç del nombre legal de membres del Ple, nomenats i separats lliurement per aquell.  
  
2. Amb les adaptacions pertinents al règim propi de les mancomunitats, correspon a la Junta de Govern, en tot cas, l'assistència permanent al president en l'exercici de les seues atribucions. La Junta de Govern podrà exercir les atribucions que, de conformitat amb eixa normativa, li delegue el president o un altre òrgan de la mancomunitat o li atribuïsquen les lleis.  
3. Excepcionalment, quan el Ple de l'entitat local no aconseguisca, en una primera votació, la majoria necessària per a l'adopció d'acords prevista en la llei, la Junta de Govern Local tindrà competència per a aprovar:  
a) El pressupost de l'exercici immediat següent, sempre que prèviament existisca un pressupost prorrogat.  
b) Els plans economicofinancers, els plans de reequilibri i els plans d'ajust a què es referix la Llei Orgànica 2/2012, de 27 d'abril.  
c) Els plans de sanejament de l'entitat local o els plans de reducció de deutes.  
d) L'entrada de l'entitat local en els mecanismes extraordinaris de finançament vigent a què es referix la Llei Orgànica 2/2012, de 27 d'abril, i, en particular, l'accés a mesures extraordinàries de suport a la liquiditat que preveu el Reial Decret Llei 8/2013, de 28 de juny, de mesures urgents contra la morositat de les administracions públiques i de suport a les entitats locals amb problemes financers.  
4. En tals supòsits, la Junta de Govern donarà compte al Ple en la primera sessió que se celebre després de l'adopció dels acords mencionats en l'apartat anterior, els quals seran objecte de publicació de conformitat amb les normes generals que els siguen aplicables.  
  
El president  
  
Article 15. Elecció del president  
1. El president de la mancomunitat serà elegit per majoria absoluta de vots pel Ple de la Mancomunitat, entre els vocals membres del Ple que tinguen la condició d'alcalde dels municipis mancomunats.  
2. Si cap vocal no obté majoria absoluta en la primera votació, 24 hores després se'n celebrarà una segona, en què resultarà escollit qui obtinga el nombre més gran de vots. En cas d'empat, serà elegit el candidat de més edat.  
3. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
  
Article 16. Designació vicepresidència.  
El president designarà un o més vicepresidents, que el substituiran en cas d'absència, vacant o malaltia.  
  
Article 17. Atribucions del president  
1. Correspon al president de la mancomunitat les atribucions següents:  
a) Dirigir el govern i l'administració de la mancomunitat.  
b) Convocar, presidir i alçar les sessions de la Junta de Govern i de qualssevol altres òrgans col·legiats de la mancomunitat.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar o impulsar els servicis, obres i activitats de la mancomunitat.  
e) Ordenar pagaments, retre comptes i administrar els fons i els béns de la mancomunitat.  
f) Nomenar, si és el cas, un vocal delegat del servici d'entre els membres de la comissió informativa o gestora.  
g) Representar la mancomunitat.  
h) Exercir accions judicials i administratives en matèries de la seua competència o en cas d'urgència.  
i) I amb caràcter general totes les competències que la normativa vigent en matèria de règim local atribuïxen a l'alcaldia dels ajuntaments, amb les adaptacions pertinents al règim propi de la mancomunitat.  
  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior del tot el personal, i les enumerades en els apartats a i g.  
  
Les comissions informatives i gestores de servicis  
  
Article 18. Creació comissions gestores  
1. Amb caràcter potestatiu, mitjançant un acord del Ple o reglament orgànic, podrà crear-se una comissió gestora per a cada un dels servicis mancomunats que s'establisquen per al compliment dels fins ressenyats en l'article 5 dels presents estatuts o altres que en un futur s'incloguen.  
  
2. Tals comissions estaran formades per un nombre de vocals designats pel Ple de la Mancomunitat en proporció als grups polítics.  
  
3. D'entre els vocals que formen la comissió gestora, el president en podrà nomenar un com a vocal delegat del servici, i les seues funcions, drets i obligacions es fixaran en el decret pel qual es dispose el dit nomenament.  
  
Article 19. Comissions informatives i implantació de servicis  
Per a la implantació d'un servici mancomunat es formarà una comissió informativa especial, de composició proporcional als grups polítics, que estarà assistida pels tècnics especialitzats en la matèria que es tracte i que serà l'encarregada de redactar la memòria justificativa a què es referix l'article 93 de la Llei 8/2010, i, si és el cas, el reglament del servici, i d'informar el Ple de la Mancomunitat per a l'aprovació i posada en marxa.  
  
Article 20. Funcionament comissions gestores  
Les comissions gestores funcionaran com a comissions informatives de cada un dels servicis, a excepció de la comissió especial de comptes que, a més de dictaminar el compte general, podrà funcionar com a comissió informativa permanent en matèria d'economia, hisenda, personal i règim intern de la mancomunitat, i que tindrà atribuïdes les funcions pròpies que hi establisca la legislació de règim local.  
  
  
Funcionament  
  
Article 21. Funcionament del Ple  
1. El Ple de la Mancomunitat funciona en règim de sessions ordinàries de prioritat preestablida i extraordinàries.  
2. El Ple celebrarà sessió ordinària com a mínim una vegada cada tres mesos, i extraordinària, quan així ho decidisca el president o ho sol·licite la quarta part, almenys, del nombre legal de vots del Ple de la Mancomunitat, sense que cap vocal puga sol·licitar-ne més de tres anualment. En este últim cas, la seua celebració no podrà demorar-se més de 15 dies hàbils des del moment en què es sol·licitara, i no podrà incorporar-s'hi l'assumpte a l'orde del dia d'un ple ordinari ni d'un altre extraordinari amb més assumptes, si no ho autoritzen expressament els sol·licitants de la convocatòria.  
  
Article 22. Convocatòria del Ple  
1. Les sessions del Ple s'han de convocar, almenys amb cinc dies hàbils d'antelació. En la citació es farà constar l'orde del dia.  
  
2. El Ple es constituïx vàlidament amb l'assistència d'un mínim de tres membres que representen almenys un terç dels vots, i tal quòrum s'ha de mantindre al llarg de tota la sessió.  
3. En tot cas, es requerix l'assistència del president i del secretari de la mancomunitat, o dels qui legalment els substituïsquen.  
  
Article 23. Règim de majories  
1. Els acords del Ple s'adopten, per regla general, per majoria simple de vots. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de vots del Ple de la Mancomunitat per a l'adopció dels acords en les matèries següents:  
a) Proposta de modificació o ampliació dels estatuts.  
b) Determinació de la forma de gestió dels servicis.  
c) Acordar la dissolució de la mancomunitat, després dels tràmits previs necessaris, i nomenar els vocals membres de la comissió liquidadora, així com l'aprovació de la proposta que efectue.  
d) Qualsevol altra matèria per a la qual així es dispose en els presents Estatuts i en la legislació vigent d'aplicació.  
  
Article 24. Tresoreria  
Tret que es cree un lloc reservat a l'efecte a funcionaris amb habilitació de caràcter estatal, per mitjà d'agrupació amb altres entitats, la responsabilitat administrativa de les funcions de comptabilitat, tresoreria i recaptació el Ple l'atribuirà a un funcionari capacitat, d'entre els funcionaris de la mancomunitat o d'algun dels municipis que la integren. El tresorer, junt amb l'interventor i el president, seran els responsables dels fons de la mancomunitat i del control de pagaments i ingressos.  
  
  
Article 25. Secretaria intervenció  
1. Hi haurà una secretaria intervenció exercida per un funcionari nomenat d'entre aquells que tinguen habilitació de caràcter estatal, amb les funcions següents:  
a) Custodia, classificació, ordenació i arxiu de tota la documentació de la mancomunitat en la seua seu.  
b) Coordinació i organització de tots els servicis burocràtics, administratius i tècnics.  
c) La fe pública administrativa dels actes administratius dels òrgans de la mancomunitat i l'expedició de certificats amb base en antecedents documentals.  
d) La secretaria de tots els òrgans col·legiats i de la presidència. Com a tal assistirà a les sessions i reunions amb veu i sense vot, i redactarà les actes i resolucions, cuidant especialment de la conservació dels textos autèntics.  
e) L'assessorament juridicoadministratiu de la mancomunitat i de cada un dels seus òrgans.  
f) La labor d'interventor.  
I, en general, les altres funcions que establixen estos estatuts i les que als ajuntaments corresponen al secretari.  
  
2. Mentre es crea i es classifica, per l'òrgan autonòmic competent, l'esmentat lloc, les dites funcions poden ser exercides per algun funcionari amb habilitació de caràcter estatal d'algun dels municipis que intregren la mancomunitat, prèvia designació pel Ple, que podrà sol·licitar l'exempció de la plaça a l'òrgan competent de la Generalitat Valenciana. En este cas, les funcions reservades s'exerciran preferentment per mitjà de la seua acumulació a funcionari amb esta habilitació d'algun dels municipis que integren la mancomunitat. Si això no fóra possible, mitjançant acumulació a funcionari habilitat d'altres entitats o pels servicis d'assistència de la diputació provincial, després de la seua conformitat prèvia. En defecte d'estes formes de provisió, les funcions reservades podran ser exercides per un funcionari prou capacitat de la mancomunitat o d'algun dels municipis que la integren, designat pel president.  
  
  
Article 26. Personal de la mancomunitat  
1. La resta del personal de la mancomunitat serà seleccionat per mitjà de sistemes d'oposició, concurs i concurs oposició, respectant en tot cas els principis constitucionals de publicitat, mèrit i capacitat.  
  
2. Fins que no es proveïsquen les places convocades, podran cobrir-se interinament o amb personal laboral de caràcter temporal, depenent de les funcions, per les persones que, respectant els principis que assenyala el paràgraf anterior, siguen oportunament seleccionades.  
3. Les places vacants hauran de traure's a oferta d'ocupació en el primer trimestre de cada any.  
4. El nomenament i el règim del personal eventual, si és el cas, serà idèntic al previst per a les corporacions locals per la legislació vigent.  
  
5. La mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en què té participació. La col·laboració podrà ser de la totalitat o de part de la jornada de l'empleat, i tindrà per objecte únicament tasques relacionades amb els servicis prestats per la mancomunitat.  
Esta col·laboració requerirà la conformitat de la persona interessada, l'acord de les dos entitats i la concreció dels gastos a assumir per cada una d'elles, pel cost de l'empleat.  
  
Finançament  
  
Article 27. Recursos de la mancomunitat  
1. La hisenda de la mancomunitat està constituïda pels recursos següents:  
a) Aportacions dels municipis, d'acord amb el que establixen els estatuts.  
b) Ingressos de dret privat.  
c) Taxes i preus públics per la prestació de servicis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de servicis de la competència de la mancomunitat.  
e) Participacions en els tributs de la Generalitat que, si és el cas, es puguen establir a favor seu.  
f) Recàrrecs sobre impostos de la Generalitat o d'altres entitats locals, que procedisquen.  
g) Subvencions i altres ingressos de dret públic.  
h) Ingressos procedents d'operacions de crèdit avalades o concertades junt amb els ajuntament o entitats integrants.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
  
Article 28. Recaptació i gestió de recursos  
1. Per a la imposició, l'exacció, la liquidació i la cobrança dels recursos enumerats en l'article anterior, la mancomunitat podrà aprovar les ordenances fiscals corresponents als distints servicis i, una vegada aprovada, les dites ordenances tindran força obligatòria en tots els municipis integrants.  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïxen els fins regulats en articles anteriors.  
3. La mancomunitat, podrà en tot moment, pels seus propis mitjans, comprovar la veracitat i exactitud de les dades a què es referix el número anterior.  
  
Article 29. Aportacions i quotes  
Les aportacions de les entitats mancomunades seran per a cada exercici econòmic de la forma següent:  
a) Una quota anual obligatòria o de pertinença, per a atendre a gastos generals de conservació, entreteniment, administració i funcionament dels servicis generals, s'utilitzen o no els servicis, i que consistirà en una quota fixa aprovada pel Ple de l'entitat, i una altra en funció del nombre d'habitants dels ajuntaments i entitats que la integren.  
  
b) Una quota de servici, en funció de l'ús que cada entitat faça dels servicis que es presten mancomunadament, i no directament a l'usuari.   
  
Per a la determinació d'esta quota, es podran aplicar totes o algunes de les bases o mòduls següents: nombre d'habitants segons xifres oficials, nombre de vivendes, superfície del nucli urbà, metres lineals de carrers, volum d'edificació, base imposable de la contribució territorial urbana, volum dels pressupostos, consum realment efectuat, valor hora emprada i qualssevol altres factors que puguen computar-se en raó del servici o activitat prestada. Les presents bases o mòduls podran aplicar-se aïlladament o conjuntament. En esta quota de servici s'hauran d'incloure necessàriament els gastos majors que repercutixen la posada en marxa i manteniment dels servicis en l'administració i funcionament de la mancomunitat.  
c) Una quota extraordinària i obligatòria per a atendre gastos d'este caràcter quan els hi haja i que respectarà el principi de repartiment per nombre d'habitants de cada municipi, si és per a gastos generals de la mancomunitat, o pel mòdul aplicat per al servici, segons determina l'apartat b anterior, si el gasto extraordinari és degut a un servici determinat.  
d) Quota d'adhesió per a municipis i entitats que s'incorporen a la mancomunitat calculada en els termes que establix l'article 40 dels estatuts.  
  
Article 30. Prestació directa a l'usuari  
Si el servici es presta directament a l'usuari, la mancomunitat, per mitjà de l'ordenança corresponent podrà cobrar directament la taxa a l'usuari.  
  
Article 31. Efectivitat dels recursos econòmics  
1. Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es faran en la forma i terminis que determine el Ple, i preferentment es reportaran per trimestres anticipats. En cas que algun municipi es retarde en el pagament de la quota més d'un trimestre, el president li requerirà el pagament en el termini de 20 dies, transcorregut el dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, amb càrrec a les quantitats que per qualsevol concepte foren liquidades a favor de l'ajuntament deutor a fi que s'entreguen a la mancomunitat.  
  
3. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
  
4. Per a la cobrança dels tributs i de les quantitats que, com a ingressos de dret públic, haja de percebre la hisenda de la mancomunitat, la dita hisenda tindrà les prerrogatives legalment establides per a la hisenda de l'Estat, i actuarà, si és el cas, d'acord amb els procediments administratius corresponents. L'exacció i cobrament dels dits ingressos, podrà exigir-se per la via de constrenyiment, i a este efecte, el Ple de la Mancomunitat podrà delegar en la Comunitat o en la Diputació de València la gestió, la inspecció i la recaptació de tributs i restants ingressos de dret públic.  
5. El manteniment reiterat en situació de deutor a la mancomunitat, per més de tres trimestres consecutius, o de quatre alterns, per part d'una entitat local serà causa suficient per a procedir a la seua separació, regulada en l'article 42 dels estatuts, i podran reclamar-se les quantitats degudes i els gastos derivats, de conformitat amb els apartats 2, 3 i 4 d'este article.  
  
Article 32. Pressupost  
1. La mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost és l'expressió xifrada, conjunta i sistemàtica de les obligacions, que com a màxim, poden reconéixer, i dels drets amb venciment o que es prevegen fer durant el corresponent exercici econòmic.  
  
3. S'inclouran en el pressupost les inversions que es pretenguen realitzar, així com les fonts de finançament.  
  
Article 33. Patrimoni  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisca, bé a la seua constitució o amb posterioritat. A este efecte, haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment com en avant, en funció de la forma en què s'adquirisca, i repercutint-lo en funció del nombre de vots de cada municipi per al patrimoni adquirit per a servicis generals i individualitzant-lo concretament, segons la participació de cada municipi en el patrimoni adquirit per als servicis individualitzats, a causa de les característiques de les aportacions de cada municipi mancomunat.  
  
  
Article 34. Dèficits  
En cas de dèficit, els municipis aportaran a la mancomunitat i a fons perdut, en la proporció que a cada un corresponga, atenent al principi que determina l'apartat c) de l'article 27, en el termini de tres mesos des que se'ls notifique, les quantitats necessàries per a eixugar el dèficit que resulte al liquidar els pressupostos.  
  
  
Servicis  
  
Article 35. Servicis generals i individualitzats  
Dins dels fins de la mancomunitat, en l'article 5, s'assenyalen una sèrie de servicis a mancomunar i ha de ser la seua consecució el seu objectiu.  
1. Es consideraran servicis generals els estrictament necessaris per al funcionament normal dels òrgans de la mancomunitat, així com els que en siguen la mera conseqüència, i al seu sosteniment estan obligats tots els membres integrants.  
2. Els servicis individualitzats seran aquells que s'establisquen per a atendre necessitats i aspiracions dels ajuntaments mancomunats que s'hi vullguen integrar i al seu sosteniment només estan obligats els ajuntaments que ho assumisquen mitjançant un acord dels respectius plens.  
  
  
Article 36. Iniciativa implantació de servicis  
La implantació d'un servici individualitzat s'iniciarà a instància de qualsevol dels vocals del Ple; vista la viabilitat, es formarà la corresponent comissió gestora que tindrà caràcter provisional que, assistida de tècnics s'encarregarà de:  
a) Redactar una memòria justificativa i projecte d'estatuts.  
b) Redactar el projecte o estudi tècnic del servici.  
c) Redacter l'estudi econòmic financer comprensiu de les aportacions a realitzar.  
d) En el seu cas, redactar el reglament del servici.  
  
Article 37. Procediment  
1. Presentat el projecte es tramitarà d'acord amb el que disposa l'article 6 dels estatuts per a les modificacions constitutives.  
2. El Ple procedirà a la posada en marxa del servici.  
  
Article 38. Incorporació a servicis individualitzats  
Si una vegada en funcionament un servici un dels municipis integrats en la mancomunitat vol incorporar-se al servici individualitzat, haurà d'aportar la quantitat que corresponga segons determina l'apartat 1,b, i c de l'article 29.  
  
  
Separació i integració de membres  
  
Article 39. Incorporació  
1. Per a la incorporació a la mancomunitat d'un nou municipi serà necessari:  
a) El vot favorable de la majoria absoluta dels membres del ple de l'entitat interessada.  
b) El vot favorable de la majoria absoluta dels vots del Ple de la Mancomunitat.  
  
Article 40. Aportacions inicials  
1. L'aportació inicial dels municipis que s'incorporen a la mancomunitat, després de la seua constitució, vindrà determinada:  
  
a) Els municipis que s'incorporen a la mancomunitat abonaran en concepte de quota d'adhesió, la quantitat equivalent a la quota de pertinença integrada per la quantia fixa establida i la resultant del nombre d'habitants, incrementada d'acord amb l'índex de preus al consum anual, pel nombre d'anys compresos entre l'any de constitució de la mancomunitat i l'any d'incorporació.  
b) Els municipis o entitats que s'hagueren separat de la mancomunitat de forma voluntària o forçosa i sol·liciten novament la incorporació abonaran la quota d'adhesió anterior, i s'hi descomptarà l'import equivalent al nombre d'anys en què haguera romàs com a membre.  
  
2. La quota d'adhesió podrà ser exigida en el moment de la incorporació de l'entitat local a la mancomunitat o quedar ajornada per al seu pagament fins en cinc anys a comptar de la seua incorporació a la mancomunitat, per quintes parts, i reportant l'interés de demora corresponent.  
3. Així mateix, haurà d'aportar tots els gastos que s'originen amb motiu de la seua inclusió en la mancomunitat.  
  
Article 41. Separació voluntària  
Per a la separació voluntària de la mancomunitat, o d'algun dels servicis que en contituïxen l'objecte, de qualssevol dels municipis que la integren, serà necessari:  
a) Que se sol·licite a la Mancomunitat La Serranía amb una antelació mínima d'un any, mitjançant un acord adoptat per majoria absoluta del ple de l'ajuntament interessat.  
b) Que es trobe al corrent del pagament de les aportacions i complisca amb tots els compromisos pendents.  
c) Haurà d'abonar tots els gastos que s'originen amb motiu de la separació, inclosa l'amortització de personal i immobilitzat, i la part del passiu contret per la mancomunitat a càrrec seu.  
  
Article 42. Acceptació de la separació i liquidació de deutes  
1. El municipi que pretenga separar-se de la mancomunitat, o d'algun dels servicis que en constituïxen l'objecte, complit allò que s'ha preceptuat en l'article anterior, ho comunicarà al Ple de la Mancomunitat, qui haurà d'acceptar-lo mitjançant un acord de la majoria absoluta de nombre legal de vots, que determinarà l'import dels gastos derivats de la separació; transcorregut el termini de tres mesos des de la finalització del preavís d'un any sense decisió expressa, s'entendrà acceptada tàcitament.  
2. En l'acord plenari en què s'aprove la separació, i en tot cas abans de la finalització de l'exercici pressupostari en què es produïsca la segregació del municipi que ho pretenga, es valoraran l'actiu i el passiu de la mancomunitat o del servici, o servicis de què se separe, i si el saldo resultara deutor, el membre que se separe haurà d'abonar la part de passiu que li corresponga en els tres exercicis següents com a màxim, que es liquidarà per quotes trimestrals i l'impagament dels quals donarà lloc a la retenció prevista en l'article 31 dels presents estatuts.  
  
3. Si el saldo resultara creditor, la mancomunitat abonarà la part que li corresponga al municipi que se separe en el termini de 10 anys, i abonarà un 10 per cent en les anualitats segona a novena, i el 20 per cent restant, en la desena. Les quantitats pendents de pagament reportaran l'interés legal corresponent a favor del municipi creditor a partir del tercer any.  
4. En el cas que l'aportació inicial estiguera constituïda per elements del servici propis de l'ajuntament, la mancomunitat, a la vista de les circumstàncies concurrents, podrà fer efectiva totalment o parcialment la liquidació amb els mateixos elements aportats.  
  
5. Tampoc podran, les corporacions separades, al·legar dret de propietat dels béns i servicis de la mancomunitat, encara que radiquen en el seu terme municipal.  
  
Article 43. Separació forçosa  
1. Serà causa de separació forçosa de la mancomunitat el persistent incompliment del pagament de les aportacions dels municipis en la forma que determina l'article 31.5 dels presents estatuts, així com l'incompliment d'aquelles altres actuacions necessàries per al correcte desenvolupament de la mancomunitat a què vinguen obligats pels presents estatuts.  
2. La decisió de separació forçosa haurà d'anar precedida de requeriment previ i d'atorgament d'un termini de tres mesos per al compliment de les obligacions.  
3. Si les obligacions incomplides no es feren efectives en el dit termini, després de la realització de la memòria justificativa que analitze les conseqüències, s'adoptarà acord de separació forçosa, que haurà de ser aprovat amb el vot favorable del Ple de la Mancomunitat que represente la majoria absoluta del nombre total de vots.  
  
  
Dissolució  
  
Article 44. Supòsit de dissolució  
La mancomunitat es dissoldrà quan així ho acorde el Ple de la Mancomunitat i els plens dels ajuntaments mancomunats, amb el vot favorable de la majoria absoluta legal dels seus membres, quan els fins de la mancomunitat hagen desaparegut o la prestació dels servicis mancomunats hagen sigut absorbits per ens superiors.  
  
Article 45. Procediment de dissolució.  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ en què manifesten este propòsit, i caldrà per a la seua validesa la majoria absoluta de vots dels membres que legalment els integren.  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la seua comunicació, nomenarà una comissió liquidadora, composta pel president i, almenys, quatre vocals. En ella s'integraran per a complir les seues funcions assessores el secretari-interventor. Podrà igualment convocar a les reunions experts determinats, només als efectes de sentir-ne l'opinió o preparar informes o dictàmens en temes concrets de la seua especialitat.  
  
3. La comissió, en un termini no superior a tres mesos, farà un inventari de béns, servicis i drets de la mancomunitat, xifrarà els seus recursos, càrregues i dèbits i relacionarà el seu personal, i procedirà més tard a proposar al Ple de l'entitat la seua oportuna distribució o integració en els ajuntaments mancomunats, tenint en compte les mateixes dades que hagen servit per a la formació del patrimoni. Tot això, sense perjuí dels supòsits de subrogació o successió en la prestació de servicis.  
  
4. També assenyalarà el projecte d'actuacions liquidadores de l'actiu o passiu que resulte i s'arreplegarà per separat els béns, els drets i les obligacions referents a cada servici individualitzat i als servicis generals, amb vista a la justa distribució conforme al nombre d'habitants de cada membre.  
5. La proposta, per a ser aprovada vàlidament, seguirà els tràmits del procediment establit per a la constitució en l'article 93 de la Llei 8/2010, de Règim Local de la Comunitat Valenciana, si bé les referències als municipis promotors s'entendran fetes als municipis que integren la mancomunitat.  
Una vegada aprovada i publicada la dissolució serà vinculant per als ajuntaments mancomunats i es procedirà a la liquidació en el terme de sis mesos.  
  
Article 46. Personal traspassat per mitjà de conveni  
El personal de la mancomunitat que siga traspassat per mitjà de conveni a la mancomunitat, si és el cas, serà reintegrat als municipis de procedència de la mancomunitat que es dissol i seran respectats tots els drets de qualsevol orde o naturalesa que tinguera en la mancomunitat, excepte en els supòsits en què legalment procedisca la subrogació o successió d'empreses.  
  
Disposició addicional  
  
Única. Utilització dels gèneres femení i masculí  
Per a facilitar la lectura del text i observar la igualtat de gènere, les mencions que els presents estatuts fan al president, vicepresident, funcionaris, tresorer, entre altres, es referixen indistintament a presidenta o president, a vicepresidenta o vicepresident, a funcionària o funcionari, a tresorera o tresorer, i la resta de mencions de gènere femení i masculí.  
  
  
Disposició final  
  
Única  
Queden derogats els estatuts anteriors aprovats en data 23 de març de 1999 i publicats en el Diari Oficial de la Generalitat Valenciana en data 24 de maig de 1999 i la resta de normes de la mancomunitat que s'oposen al que disposen els presents estatuts o ho contradiguen.  
  
  
Els presents estatuts entraran en vigor a partir de la seua publicació en el Diari Oficial de la Comunitat Valenciana.